 ZAPISNIK

Sa 6. sjednice Općinskog vijeća Općine Donja Voća održane dana 23. ožujka 2026. godine s početkom u 18,00 sati u prostorijama Općine Donja Voća, Donja Voća 26 c

NAZOČNI: Mateja Bunić, Danica Denac, Branko Jakopec, Tomislav Kokotec, Damir Premužić, Marina Švetak, Miroslav Vinceković, Hana Bulić

NENAZOČNI: Jura Gregur, izostanak opravdan

OSTALI NAZOČNI: Marijana Sambolec Kukec - zapisničar

Potpredsjednik Općinskog vijeća Branko Jakopec pozdravlja prisutne, otvara 6. sjednicu, konstatira da je prisutno 7 vijećnika te vijećnica Hana Bulić koja će tokom sjednice dati prisegu i nakon toga sudjelovati u radu Vijeća, postoji kvorum za pravovaljano donošenje odluka.

Potpredsjednik vijeća Branko Jakopec – prijedlog Dnevnog reda za današnju sjednicu glasi:


1. [bookmark: _Hlk228432441]Rješenje o razrješenju predsjednika Općinskog vijeća Općine Donja Voća zbog podnošenja ostavke
· Izvješće Mandatne komisije i početak mandata novog vijećnika 
2. Rješenje o izboru predsjednika Općinskog vijeća Općine Donje Voća
3. Usvajanje zapisnika sa 5. sjednice Općinskog vijeća
4. [bookmark: _Hlk228432688]Prijedlog Odluke o izmjeni Odluke o određivanju potpisnika financijske dokumentacije Općine Donja Voća 
5. [bookmark: _Hlk228432738]Prijedlog Odluke o donošenju Plana rasvjete Općine Donja Voća
6. Prijedlog Programa potpore za unapređenje uvjeta stanovanja mladih obitelji i mladih na području Općine Donja Voća
7. Prijedlog Odluke o vrijednosti boda komunalne naknade
8. [bookmark: _Hlk228432918]Prijedlog Odluke o isplati prigodnog dara (uskrsnice)
9. Prijedlog Odluke o ukidanju svojstva javnog dobra u općoj uporabi
10. Prijedlog Odluke o osnivanju Vijeća za prevenciju 
11. Prijedlog Programa aktivnosti u provedbi posebnih mjera zaštite od požara od interesa za Republiku Hrvatsku na području Općine Donja Voća u 2026. godini
12. Prijedlog Godišnjeg provedbenog plana unaprjeđenja zaštite od požara za područje Općine Donja Voća za 2026. godinu 
13. Prijedlog Zaključka o  usvajanju Izvješća o stanju zaštite od požara i stanju provedbe Godišnjeg provedbenog plana aktivnosti unapređenja zaštite od požara na području Općine Donja Voća za 2025. godinu
14. Prijedlog Zaključka o usvajanju Izvješća o izvršenju Plana djelovanja Općine Donja Voća u području prirodnih nepogoda za 2025. godinu 
15. Prijedlog Zaključka o prihvaćanju Godišnjeg izvješća o radu Općinske načelnice za 2025. godinu 
16. Ostala pitanja

Kako nemamo dopuna dajem na usvajanje Dnevni red za današnju sjednicu. 
Konstatiram da je Dnevni red jednoglasno prihvaćen.

Prelazi se na prvu točku.	
AD) 1.

Rješenje o razrješenju predsjednika Općinskog vijeća Općine Donja Voća
 zbog podnošenja ostavke


Potpredsjednik vijeća Branko Jakopec– primili ste mail gospodina Žmegača sa informacijom da daje ostavku na mjesto Predsjednika Općinskog vijeća i vijećnika u Općinskom vijeću. Molim Pročelnicu da pročita ostavku koja je zaprimljena 5. ožujka 2026. godine, ovjerena istog dana kod javnog bilježnika:

Pročelnica Marijana Sambolec Kukec čita ostavku Željka Žmegača te istu daje na uvid vijećnicima.

Potpredsjednik vijeća – molim Predsjednika Mandatne komisije, g. Tomislava Kokoteca da pročita Izvješće Mandatne komisije:

Tomislav Kokotec pozdravlja prisutne i navodi:

Na temelju članka 43. Statuta Općine Donja Voća („Službeni vjesnik Varaždinske županije br. 19/21) i članka 4. Poslovnika Općinskog vijeća Općine Donja Voća („Službeni vjesnik Varaždinske županije, br. 19/21) Mandatna komisija podnosi Općinskom vijeću Općine Donja Voća Izvješće o prestanku mandata vijećnika Općinskog vijeća i početku obnašanja dužnosti vijećnice Općinskog vijeća 
1. Predsjednik Općinskog vijeća Općine Donja Voća Željko Žmegač podnio je dana 5. ožujka 2026. godine pisanu ostavku na dužnost predsjednika Općinskog vijeća i na dužnost vijećnika u Općinskom vijeću sukladno članku 80. stavku 2. Zakona o lokalnim izborima („Narodne novine“ br. 144/12, 121/16, 98/19, 42/20, 144/20 i 37/21).
Izjava o ostavci/prestanku mandata ovjerena je kod javnog bilježnika 5. ožujka 2026. godine te je kao takva pravovaljani dokument.
2. Sukladno odredbi članka 80., stavka 1., točke 1. Zakona prestanak mandata na temelju podnesene ostavke počinje teći od dana dostave pisane ostavke sukladno pravilima o dostavi propisanim Zakonom o općem upravnom postupku.                                                                        
3. Člankom 81. stavkom 4. Zakona o lokalnim izborima određeno je da člana predstavničkog tijela izabranog na kandidacijskoj listi grupe birača zamjenjuje prvi sljedeći neizabrani kandidat s liste. Izvršenim uvidom u pravovaljanu Kandidacijsku listu grupe birača – nositeljice liste Sanje Kočet utvrđeno je da je prvi sljedeći neizabrani kandidat s liste Hana Bulić.
4. Dana 6. ožujka 2026. godine upućen je dopis Hani Bulić kako bi se očitovala da li prihvaća obnašanje dužnosti vijećnice u Općinskom vijeću o čemu se imenovana očitovala te dostavila dana 10. ožujka 2026. godine Izjavu o prihvaćanju obnašanja dužnosti vijećnice Općinskog vijeća Općine Donja Voća.
5. Temeljem iznesenog Mandatna komisija utvrđuje da su ispunjeni zakonski uvjeti za početak obnašanja dužnosti vijećnice Općinskog vijeća Općine Donja Voća Hane Bulić.


Mandatna komisija predlaže Općinskom vijeću da ovo Izvješće primi na znanje.

Potpredsjednik Vijeća – zahvaljujem na podnesenom izvješću, da li ima pitanja s obzirom na iznijeto? Nema.
Kao što ste čuli po odluci g. Žmegača i zakonskim odredbama imamo razrješenje g. Žmegača dužnosti Predsjednika Općinskog vijeća i člana Općinskog vijeća te predlažem da donesemo predmetno Rješenje o razrješenju sa danom 5. ožujka 2026.
Konstatiram da je Rješenje jednoglasno usvojeno.

Gđa. Hana Bulić postaje nova vijećnica pa stoga molim Pročelnicu da gđi. Hana pročita tekst prisege kako bi mogla prisegnuti i postati članicom Općinskog vijeća.

Pročelnica Marijana Sambolec Kukec čita tekst prisege, na što gđa. Bulić odgovara sa „prisežem“.

Pročelnica čestita gđi. Bulić te joj uručuje prisegu na potpis.

Potpredsjednik vijeća konstatira kako imamo osam vijećnika nazočnih na ovoj sjednici.


AD) 2.
Rješenje o izboru predsjednika Općinskog vijeća Općine Donje Voća


Potpredsjednik vijeća Branko Jakopec daje riječ Pročelnici.

Marijana Sambolec Kukec – kako nema nazočnog predsjednika Odbora za izbor i imenovanje g. Gregura molim članicu Odbora gđu. Marinu Švetak da nam iznese prijedlog kandidata nakon održane sjednice.

Marina Švetak – Odbor za izbor i imenovanja nakon održane sjednice 20. ožujka 2026. Općinskom vijeću jednoglasno predlaže g. Branka Jakopca za predsjednika Općinskog vijeća Općine Donja Voća.
U slučaju prihvaćanja prijedlog Odbora nužno je pristupiti i izboru potpredsjednika Općinskog vijeća budući tu funkciju sada obavlja g. Jakopec, te stoga Odbor za izbor i imenovanje na  mjesto potpredsjednice Općinskog vijeća jednoglasno predlaže Mateju Bunić.

Potpredsjednik Branko Jakopec – čuli ste iznijete prijedloge, drugih prijedloga nema, zahvaljujem na danom povjerenju ovim predlaganjem mene za predsjednika vijeća, tko je za takav prijedlog? 
Konstatiram da je prijedlog jednoglasno prihvaćen.

Tko je za da se Mateju Bunić imenuje potpredsjednicom Općinskog vijeća?
Konstatiram da je prijedlog jednoglasno prihvaćen. 


AD) 3.
Usvajanje zapisnika sa 5. sjednice Općinskog vijeća

Predsjednik vijeća Branko Jakopec – nakon provedenih izbora i donijetih rješenja možemo nastaviti sa radom Općinskog vijeća te prelazimo na 3. točku i usvajanje zapisnika sa prošle, pete sjednice Općinskog vijeća, da li ima primjedbi na zapisnik sa 5. sjednice održane krajem prosinca 2025.?

Kako se nitko ne javlja dajem zapisnik sa 5. sjednice na glasanje i konstatiram da je isti prihvaćen sa 7 glasova „ZA“ i jednim „SUZDRŽANIM“ glasom.


AD) 4.
Prijedlog Odluke o izmjeni Odluke o određivanju potpisnika financijske dokumentacije Općine Donja Voća


Predsjednik vijeća – na tragu prve i druge točke Dnevnog reda nužno je napraviti i promjenu kod Odluke o određivanju potpisnika financijske dokumentacije, a koju potpisuju Načelnica i Predsjednik vijeća, tko je za takav prijedlog?
Konstatiram da je 7 vijećnika „ZA“ i 1 vijećnik „PROTIV“.
 

AD) 5.
Prijedlog Odluke o donošenju Plana rasvjete Općine Donja Voća


Načelnica Sanja Kočet – primili ste Odluke te sam Plan rasvjete koji je izrađen u suradnji sa tvrtkom „Tesla“ iz Ivanca, radi se o zakonskoj obvezi, Plan rasvjete dužni smo usvojiti sukladno Zakonu o zaštiti od svjetlosnog onečišćenja. Plan rasvjete bio je na jednomjesečnom savjetovanju, a po usvajanju isti šaljemo Ministarstvu koje daje svoju suglasnost na Plan.

Mateja Bunić – to je Plan rasvjete, a što je sa održavanjem? Znamo da se prošle godine mijenjao dio lampi javne rasvjete na području Općine.

Načelnica Sanja Kočet – da, mijenjao se dio lampi, a održavanje imamo redovno godišnje, Plan je regulativa, strateški dokument koji moramo imati. Trenutno je raspisana nabava za održavanje javne rasvjete, očekujemo ponude i odabir najpovoljnijeg ponuditelja.

Miroslav Vinceković – čuli smo da je „Tesla“ radila Plan, za to se slalo više ponuda ili?

Načelnica Sanja Kočet – ne, dogovoreno je sa „Teslom“, sam iznos te usluge nije tražio da se traži više ponuda, u iznosu je u kojem ja kao Načelnica mogu sama odlučiti o odabiru, a s „Teslom“ imamo dobru suradnju.

Miroslav Vinceković – uvijek je bolje tražiti više ponuda i uzeti povoljniju.

Načelnica Sanja Kočet – inače da, ali ovdje se radi o malom iznosu i s obzirom na korektnu suradnju odabrani su oni.

Predsjednik vijeća – kako nema više pitanja dajem na glasanje Odluku o donošenju Plana rasvjete Općine Donja Voća i konstatiram da je ista jednoglasno prihvaćena.

AD) 6.
Prijedlog Programa potpore za unapređenje uvjeta stanovanja mladih obitelji i mladih na području Općine Donja Voća

Načelnica Sanja Kočet – iz godine u godinu donosimo navedeni program, isti prilagođavamo i programu koji objavljuje Ministarstvo poljoprivrede u nekim dijelovima, uvjeti, kriteriji nisu mijenjani, maksimalni iznos koji se može ostvariti po prijavitelju je 10.000,00 EUR sukladno Proračunu, bitne stavke nismo mijenjali ovim prijedlogom, jedino je dodana dodatna mjera uz dvije prethodne, a to je infrastrukturno opremanje nekretnine za stanovanje.

[bookmark: _Hlk187378803]Predsjednik Vijeća – dajem Program potpore za unapređenje uvjeta stanovanja mladih obitelji i mladih na glasanje i konstatiram da se Program jednoglasno prihvaća.


AD) 7.
Prijedlog Odluke o vrijednosti boda komunalne naknade

Načelnica Sanja Kočet – Vijeće je krajem prošle godine donijelo izmjene odluke o komunalnoj naknadi gdje smo definirali oslobođenja i tada sam vam spomenula da je na savjetovanju i Odluka o vrijednosti boda komunalne naknade, ona je pred vama. Više je bilo prijedloga rješenja i omaškom ste primili Odluku sa greškom u članku 2., radi se o tome da bi vrijednost boda komunalne naknade koji se koristi za izračun komunalne naknade na godišnjoj razini, a koja se nije mijenjala od 2001. godine, bila 0,60 eur/m2. Na godišnjoj razini to bi za objekt od 100 m2 i u prvoj zoni iznosilo 60,00 eur godišnje, do sada je bilo 31,00 eur.
Ono što Općina uprihodi godišnje od komunalna naknade je 30.000,00 eur, a to je iznos koji nije dovoljan ni za osnovno održavanje komunalne infrastrukture.

Predsjednik vijeća – otvaram raspravu po navedenoj točki.

Danica Denac – budući da ovo neće biti mali porast, što u konačnici nije preveliki iznos na godišnjoj bazi, do sad su dolazile polugodišnje uplatnice te je moje pitanje da li je moguće da se ide na više obroka, recimo četiri.

Marijana Sambolec Kukec – Odluka o vrijednosti boda stupa na snagu od 1. siječnja 2027. i ona je vezana samo uz vrijednost boda, mi u Odluci o komunalnoj naknadi imamo definirane obroke na koje se iznos dijeli, za sada su to dva obroka, Vijeće može tokom godine Odluku promijeniti na više obroka i tako bude. Budući da imamo promjenu vrijednosti boda svim mještanima idu nova rješenja sljedeće godine tako da nije problem mijenjati i broj rata na koji se novo zaduženje bude dijelilo.

Damir Premužić – tko je sve oslobođeni plaćanja komunalne naknade?

Načelnica Sanja Kočet – oslobođeni su korisnici zajamčene minimalne naknade, hrvatski ratni vojni invalidi, staračka domaćinstva, osobe s napunjenih 70 godina ili više koje nemaju prihoda ili tu ti prihodi manji od 400,00 eur po članu domaćinstva u prethodnoj godini, operativni vatrogasci, drugi obveznici koji radi teškog socijalnog stanja nisu u mogućnosti ispuniti obveze i za to podnesu zahtjev

Predsjednik vijeća – koliko imamo oslobođenih na godišnjoj razini?

Marijana Sambolec Kukec – oko 70 kućanstava

Predsjednik vijeća - da li ima još pitanja, nema, dajem na glasanje prijedlog Odluke o vrijednosti boda komunalne naknade sa izmjenom u članku 2. koju nam je Načelnica obrazložila, konstatiram da je Odluka jednoglasno prihvaćena.




AD) 8.
Prijedlog Odluke o isplati prigodnog dara (uskrsnice)

Predsjednik vijeća – dajem riječ Pročelnici da nam ukratko obrazloži prijedlog.

Marijana Sambolec Kukec – uvjeti Odluke o isplati uskrsnice isti su onima koje je Vijeće donijelo u prosincu za božićnice, sa istim iznosom od 40,00 eur, navedeno je od kojih tijela tražimo podatke o korisnicima te ostali uvjeti za priznavanje prava na uskrsnicu.

Predsjednik vijeća – kako nema pitanja dajem Odluku o isplati prigodnog dara (uskrsnice) na glasanje, konstatiram da se ista jednoglasno prihvaća. 


AD) 9.
Prijedlog Odluke o ukidanju svojstva javnog dobra u općoj uporabi

Predsjednik vijeća – prelazimo na sljedeću točku, prijedlog Odluke o ukidanju svojstva javnog dobra u općoj uporabi.

Marijana Sambolec Kukec – Odlukom su obuhvaćene dvije čestice koje imaju svojstvo javnog dobra te su upisane kao putevi, za obje čestice imamo zahtjeve mještana za otkup istih jer one ne služe svrsi koja im je upisana, prva je čestica ispod Brežnice, od obitelji Kočet i završava u voćnjaku obitelji Gregur, napravljena je parcelacija tog puta na trošak  podnositelja tako da bi taj dio puta po ukidanju svojstva javnog dobra išao na prodaju. Druga čestica je u Gornjoj Voći, kod imanja Slavka Premužića, put je sa svih strana okružen česticama g. Premužića i tu završava. Kako ne postoji potreba za korištenjem predmetnih nekretnina u svrhu puta prijedlog je da se one isključe iz opće uporabe.

Predsjednik vijeća – čuli smo obrazloženje prijedloga Odluke, da li se tko javlja za raspravu?
Nitko se ne javlja tako da dajem prijedlog Odluke o ukidanju svojstva javnog dobra na glasanje… konstatiram da je Odluka jednoglasno prihvaćena.


AD) 10.
Prijedlog Odluke o osnivanju Vijeća za prevenciju

Marijana Sambolec Kukec – Vijeće je 2022. godine donijelo Odluku o osnivanju Vijeća za prevenciju, radi se o koordinirajućem tijelu u provođenju zajedničkih mjera i aktivnosti u prevenciji na području lokalne zajednice. Vijeće ima 9 članova, imali smo potrebu mijenjati člana ispred PP Ivanec i izmjena koja se tiče naše promjene predsjednika vijeća, ostali su članovi koji su bilo i prije. Čitaju se svi članovi Vijeća.

Predsjednik vijeća – čuli ste detalje vezane uz Odluku, ima pitanja ili prijedloga za imenovanja članstva Vijeća? Kako se nitko ne javlja dajem Odluku na glasanje …. konstatiram da se Odluka o osnivanju Vijeća za prevenciju jednoglasno prihvaća.



AD) 11.
Prijedlog Programa aktivnosti u provedbi posebnih mjera zaštite od požara od interesa za Republiku Hrvatsku na području Općine Donja Voća u 2026. godini

Predsjednik vijeća – na redu su nam točke dnevnog reda glede zaštite od požara, izvješća koja donosimo te programe koje provodimo, od 11 do 14 točke dnevnog reda. Molim Pročelnicu da nam obrazloži prijedlog Programa aktivnosti, a potom i ostale prijedloge.

Marijana Sambolec Kukec obrazlaže prijedloge pod toč. 11., 12., 13. i 14. 

Predsjednik vijeća – dajem na glasanje Program aktivnosti u provedbi posebnih mjera zaštite od požara od interesa za Republiku Hrvatsku na području Općine Donja Voća u 2026. godini, tko je za? 
Konstatiram da je Program jednoglasno usvojen. 

AD) 12.
Prijedlog Godišnjeg provedbenog plana unaprjeđenja zaštite od požara za područje Općine Donja Voća za 2026. godinu

Predsjednik vijeća – konstatiram da je nakon kraće rasprave Godišnji provedbeni plan unaprjeđenja zaštite od požara za područje Općine Donja Voća za 2026. godinu jednoglasno usvojen. 

AD) 13.
Prijedlog Zaključka o  usvajanju Izvješća o stanju zaštite od požara i stanju provedbe Godišnjeg provedbenog plana aktivnosti unapređenja zaštite od požara na području Općine Donja Voća za 2025. godinu

Predsjednik vijeća – konstatiram da je nakon kraće rasprave Izvješće o stanju zaštite od požara i stanju provedbe Godišnjeg provedbenog plana aktivnosti unapređenja zaštite od požara na području Općine Donja Voća za 2025. godinu  jednoglasno usvojeno. 


AD) 14.
[bookmark: _Hlk228870586]Prijedlog Zaključka o usvajanju Izvješća o izvršenju Plana djelovanja Općine Donja Voća u području prirodnih nepogoda za 2025. godinu

Predsjednik vijeća – konstatiram da je nakon kraće rasprave Plan djelovanja Općine Donja Voća u području prirodnih nepogoda za 2025. godinu jednoglasno usvojen. 



AD) 15.
Prijedlog Zaključka o prihvaćanju Godišnjeg izvješća o radu Općinske načelnice
za 2025. godinu

Načelnica Sanja Kočet – primili ste moje izvješće za 2025., njemu je prethodilo i  polugodišnje, ako ima bilo kakvih pitanja vezana uz isto stojim Vam na raspolaganju.

Danica Denac – zanima me gdje smo sa projektom Interpretacijski centar špilja Vindija.

Načelnica Sanja Kočet – trenutno je u tijeku faza projektiranje, projekt je bio predstavljen u Županiji, a previđena je u lipnju prezentacija na Voći za vas vijećnike, mještane i sve zainteresirane.

Predsjednik vijeća – da li ima još pitanja za Načelnicu?

Miroslav Vinceković – izvješće je kasno stiglo tako da ga nismo svi mogli pogledati.

Predsjednik vijeća – prihvaća se navedeno, bude Načelnica ubuduće ranije poslala. Kako nema drugih pitanja dajem Godišnje izvješće o radu Načelnice za 2025. na glasanje … konstatiram da se isto jednoglasno prihvaća. 




AD) 16.
                                                   Ostala pitanja

1) Zahvala Željku Žmegaču

Predsjednik vijeća – osvrnuo bih se na početak sjednice te bih htio zahvaliti g. Žmegaču na dosadašnjem radu kao predsjednika vijeća unazad pet godina. Kao legalista prihvaćam njegovu odluku na koju ne možemo utjecati, zahvaljujem mu na cjelokupnom doprinosu u radu Vijeća i u našoj zajednici te mu želim puno uspjeha na privatnom i poslovnom planu. 

2) Sufinanciranje dječjih vrtića

Miroslav Vinceković – dobivam puno upita roditelja čija djeca polaze okolne vrtiće da Općina ne plaća svoj dio u sufinanciranju, iz kojeg je to razloga?

Načelnica Sanja Kočet – vrtići imaju valutu plaćanja sedam dana, unutar 30 ili 60 dana kako imamo valutu sa ostalima dospije nekoliko faktura, nije da računi nisu plaćeni mjesecima, nismo redovni, ali pokušavamo rješavati što redovitije.

Miroslav Vinceković – kad se otvori vrtić u Gornjoj Voći dal će Općina i dalje financirati vanjske vrtiće?

Načelnica Sanja Kočet – bude naravno.

Marijana Sambolec Kukec – ako govorimo konkretno o iznosima i uzmemo kao polazište ekonomsku cijenu vrtića 460,00 EUR,  a koju imaju neki okolni vrtići, u slučaju kad troje djece iz jedne obitelji polazi vrtić, a imamo i takvih situacija, Općina  plaća 1.008,00 EUR, a roditelj 372,00 EUR za troje djece, jer se prvo dijete sufinancira sa 180,00 EUR, drugo u visini 80% ekonomske cijene, a treće ide 100 % na teret Općine. Za dvoje djece to iznosi 548,00 EUR za Općinu i 372,00 EUR za roditelje. Ovo je samo prikaz da približimo iznose o kojima govorimo.

3) Autobusna stanica pri Jakopcima i Martanima

Marina Švetak – koliko vidimo još uvijek se ništa nije riješilo po pitanju autobusne stanice pri nama.

Načelnica Sanja Kočet – zadnje je slan naš zahtjev za izmjenu linije, na Županiji je dal će to prihvatiti ili ne, rečeno mi je da će se to riješiti sa prijevoznikom.

Marina Švetak – za autobusnu pri Jakopcima napravljen je projekt, ali ništa dalje od toga, također bilo je pitanje mještana glede postave uspornika kod autobusne stanice pri Martanima, radi se o jako prometnoj prometnici, ako ne oni barem da se neka signalizacija odobri.

Načelnica Sanja Kočet – napravljena su idejna rješenja na moju inicijativu, znademo da bez Županijske uprave za ceste to ne možemo riješiti. Išli smo sa rješenjima prema vlasnicima parcela, ali isti nisu bili za to, sljedeći korak su izvlaštenja, da li će se ići tim putem ili ne ovisi o ŽUC-u.
Što se tiče samih uspornika oni su zabranjeni, tako je rečeno na zadnjoj koordinaciji sa MUP-om tako da to više ne prolazi.


4) Čišćenje šumskih puteva

Miroslav Vinceković – što je sa prilazima šumama, znademo da je snijeg napravio veliku štetu i da su mnoga drveća još uvijek na putu, tko će to čistiti?

Načelnica Sanja Kočet – isto moraju riješiti vlasnici, išli su i javni pozivi mještanima da to riješe, imamo prijava glede toga i rješavamo ih.

Damir Premužić – drvo se ne smije maknuti ako nije dobivena dozvola za sječu od Hrvatskih šuma, svaki vlasnik mora dobiti odobrenje za sječu i rušenje bez obzira što je drvo porušeno i popratni papir s kim smije odvoziti to drvo i trupce van.
    
Predsjednik vijeća – da li ima još pitanja? 

Budući se nitko ne javlja zahvaljujem se svima na odazivu i zaključujem sjednicu.

Sjednica završava u 19,50 sati.	

